༄༅། །ལྷ་ཁང་ཆེན་མོའི་དགེ་འདུན་གཡོས་ཁང་གི་ལས་བྱེད་རྣམ་གཞག་གསལ་སྟོན་གྱི་ཡི་གེ་ལས་འབྲས་གསལ་བའི་མེ་ལོང་བཞུགས་སོ།། ཨོཾ་སྭསྟི། ས་སྐྱའི་རྗེ་བཙུན་ལྔ་དང་སྔགས་འཆང་རྗེ། །འཇམ་མགོན་ཨ་མེས་ཞབས་སོགས་མཁས་གྲུབ་ཀྱི། །དམ་པ་རྣམས་ལ་གུས་བཏུད་གདན་ས་ཆེའི། །གཙང་སྦྱོར་ལས་ཀྱི་རིམ་པ་བཤད་ཀྱིས་ཉོན། །ཅེས་བརྗོད་ནས། འདིར་ཆོས་གྲྭ་ཆེན་པོ་ཐུབ་བསྟན་ལྷ་ཆེན་གྱི་དགེ་འདུན་གྱི་ཞལ་ཏ་གཙང་སྦྱོར་བ་ལས་ཐོག་པ་རིམ་ཅན་དང་། ཇ་དཔོན། ཚྭ་གཟིགས། ཆོས་ཁྲིམས་གཞོན་པ། ལག་བདེ་བ་གང་ཡོད། སྦུད་འབུད་པ་གཉིས་བཅས་ནས་ངེས་དགོས་རྒྱུར། རང་གཞན་གྱི་རྒྱུད་ལ་ཚོགས་གཉིས་ཡོངས་སུ་རྫོགས་པའི་མཆོད་ཡུལ་དམ་པ་ནི་དགེ་འདུན་གྱི་སྡེ་ཡིན་དོན་བཞིན་ལ། ཆོས་གྲྭ་འདིར་བླ་མ་གོང་མའི་དུས་ཇ། དགོངས་རྫོགས་ཆེན་མོ། ཆོ་འཕྲུལ་ཐ་སྐར་གྱི་སྨོན་ལམ་རྣམ་གཉིས། གཞན་ཡང་ཕྱོགས་དང་རིས་སུ་མ་ཕྱེ་བའི་གདུལ་བྱ་རྣམས་ཀྱི་ཚོགས་གསོག་སྒྲིབ་སྦྱངས་ལ་འཚོགས་འདུའི་རིགས་བསམ་གྱིས་མི་ཁྱབ་པ་ཞིག་འདུག་པར། སྔོན་གྱི་བླ་མ་གོང་མ་རྣམས་ཀྱིས་དགེ་འདུན་གྱི་ཞབས་ཏོག་ཕུལ་ཕྱིན་བསྒྲུབ་པའི་ཕམ་ལྷག་ནས་ལས་བྱེད་པ་སོགས་ཁ་ཤས་ལ་གསོལ་རས་བདག་རྐྱེན་བཀའ་དྲིན་བསྐྱངས་འདུག་ཀྱང་དུས་ཕྱིས་དགེ་འདུན་རྣམས་ལས་ཐ་མལ་པ་རྣམས་ཁ་དྲག་དབང་ཆེན་དུ་སོང་ནས་དགེ་འདུན་གྱི་སྡེ་ལ་ཇི་སྙམ་དུ་ཡང་མི་རྩི་བར་དབང་ཆེ་ཤེ་མོང་སྣ་ཚོགས་ཞིག་བྱས་པར་བརྟེན། རྒྱལ་ཁམས་སྤྱི་ལ་བདེ་སྡུག་ཇི་འདྲ་ཡོད་ཀྱང་། རང་གིས་མྱང་བས་གྲུབ་པ་ལ། དཔལ་ས་སྐྱ་འདིར་ཕན་བདེའི་རྩ་བ་གདུང་རྒྱུད་ཉག་ཕྲ་ཞིང་། གདུང་རྒྱུད་བསྟན་འཛིན་རྣམས་སྐུ་ཚེ་མཐར་མི་ཕྱིན། དགེ་འདུན་སྡེ་རྣམས་ཞལ་གྲངས་ཉུང་ཞིང་། མཆོད་ཐེབས་འབུལ་སྡུད་སོགས་ལུགས་མི་རྒྱུག ལོ་ཕྱུགས་ཁ་མི་ལྟ། མངའ་ཞབས་རྣམས་དབུལ་ཞིང་ཕོངས་པ་སོགས་ཉེས་པ་ཐམས་ཅད་ཀྱང་གདན་ས་འདིར་བོད་ཁྲིམས་ལུགས་མཐུན་མ་བྱུང་བ་ཁོ་ནར་ཐུག་འདུག་པས། ད་ཕྱིན་ཆད་དགེ་འདུན་གྱི་སྡེ་རྣམས་གོང་དུ་ཁུར་ནས་ཞབས་ཏོག་སོགས་ཕུལ་ཕྱིན་སྒྲུབ་དགོས་རྒྱུར། རུང་ཁང་། ཐབ། ཁྲོ་ཟངས། ཇ་སྣོད་སོགས་ཉེར་སྤྱོད་ཚང་མར་ཉམས་གསོ་དང་གསར་བཞེངས་དགོས་པ་ཐམས་ཅད་ལས་ཐོག་པ་ནས་སྤྱི་ཆེན་ལ་རྒྱུ་མཚན་བྱས་པས་འགྲུབ་ན་དང་། དེ་མིན་གདན་ས་གཞུང་དུ་ཞུས་ངོས་ཐམས་ཅད་གཙང་དག་འགད་གཙང་ཁོ་བྱེད་པ་དང་། དགེ་འདུན་གྱི་བསྙེན་བཀུར་དངོས་པོ་ཐམས་ཅད་ལ་སྦ་བསྲི་སྐུངས་སུབ་ལག་ལེན་མ་ཐོན་པ་སོགས་ཉེས་པ་ཐམས་ཅད་བསྲུང་ངོས། ཆར་ཆེན་གྱི་ལས་སུ་འཇམ་ཚུལ་མཆོད་སྤྲོ་ཞིང་ལྷག་རོ་རྣམས་འདུ་ཁང་སོགས་སུ་བསྐྱུར་ནས་མི་འཇོག་པར་མཛོ་རྫི་གཉིས་ཀྱིས་བསྡུ་ནས་བ་མཛོ་ལ་སྟེར། མང་ཇ་ཡང་གྲངས་ཤིན་ཏུ་མང་ན་ལག་ལེན་འགད་མི་གཙང་ཞིང་སྦྱིན་བདག་གི་དངོས་པོ་ཁྲོལ་བརླག་དང་། དགེ་འདུན་གྱི་སྐུ་གཟུགས་ལ་གནོད་ཅིང་། ལས་བྱེད་རྣམས་ཉེས་པ་ལྕི་བ་བཅས་བརྒྱད་ལས་མང་བ་མི་གཏོང་ཞིང་། དུས་མདོས་སྐབས་སོགས་སྦྱིན་བདག་ཤིན་ཏུ་མང་དུས་མགྲོན་གཉེར་ལས་ཐོག་གནས་ཚང་གསུམ་དཔང་ཐོག་སྦྱིན་བདག་གི་ཇ་མར། ཚྭ་འོ་རིན། བསྔོ་རྟེན་དང་། འོ་མ་ངོ་ཡོད་རིགས་རྣམས་ཁྲུང་ལྷོ་བྱང་སྤྱི་གཞུང་གྲོང་དྲག་གྲས་སོགས་གང་འོས་སུ་བཅོལ་ཐོ་རྣམས་མིག་མཐོང་དུ་བླངས་ནས་སྦྱིན་བདག་གང་ཡིན་ཤི་གསོན་དང་ཞི་ཚོགས་ཚོགས་ཆེན་གང་ཡིན་ཁ་བྱང་གསལ་བཀོད་ཕྱག་མཛོད་ལས་དམ་དམར་འབྱར་ལྷོ་བྱང་ཕོ་བྲང་གང་བཞུགས་དེ་དང་ཉེ་སྐོར་ཁང་མིག་དམིགས་བསལ་ཞིག་ཏུ་ཚགས་བྱས། མང་ཇ་དཀོན་དུས་རིམ་གཏོང་གི་བསྔོ་ཞུ་སོགས་སྦྱོར་དངོས་རྗེས་གཙང་བྱེད་སྐབས་ལས་དམ་གང་བཀོད་དཔང་པོ་གསུམ་གྱིས་མིག་ལྟར་བྱས་ནས་གཏོང་ཞིང་། འདེགས་ཇ། འདེགས་མར། གྲོལ་ཇའི་དོད་རྣམས་སྦྱིན་བདག་ཡོད་སྐབས་དེ་འཕྲལ་འབུལ། དེ་དག་གི་གནས་སྐབས་ཐམས་ཅད་དུ་མང་ཇའི་སྐབས་ཐོག་མར་དགེ་འདུན་རྣམས་ཚོགས་འཕྲལ་ཆོས་ཁྲིམས་གཞོན་པས་ཇ་དཔོན་ཇ་མར་ལགས་ཞེས་བརྡ་སྤྲད་པ་དང་། ཆོས་ཁྲིམས་གཞོན་པས་སྤྱི་ཁང་སྟེང་ནས་མར་གཞོང་བླངས་ལ་ཇ་མར་སྦྲེལ། ངེད་རང་སྒྲུབ་མཆོད་ཀྱི་ཚོགས་དབུར་ཡོད་ཚྭ་གཟིགས་ཆེན་མོ་རྩེ་ཕྱག་གཞུང་དུ་སྐོར་བའི་ཚྭ་གཟིགས་སྦུག་ཤར་དང་། ཁྱམས་སྟོད་གུང་གྲལ་གཡས་གཡོན། རྒྱབ་གྲལ་གཡས་གཡོན། དེ་ནས་མཁན་ཆེན་ཚོགས་ཕེབས་ཡོད་ཚེ་སྐབས་འདི་དང་། མེད་ཚེ་ཇ་ཁྲ་རྫོགས་མཚམས་་་་་་༈ སྔ་ཐོག་འདི་བཞིན་འདུག་ཀྱང་མཁན་རིན་པོ་ཆེ་དབང་ཕྱུག་ཕུན་ཚོགས་ཀྱི་སྐུ་ཐོག་ལ་དྲུང་ཆེན་ཀུན་སངས་དང་། ཇ་དཔོན་དམ་ཆོས་ཡར་འཕེལ་གཉིས་གྲོས་མཐུན་ཐོག་དྲུང་ཆེན་གཉིས་ལ་སྐལ་བ་མེད་ཚབ་མཁན་ཆེན་ཚོགས་ཕེབས་ཡོད་མིན་ལ་མ་ལྟོས་པ་རྩ་བྲལ་རྫོགས་ནས་ལེན་རྒྱུན་མཁན་ཐོག་གཉིས་ལ་འཇགས་དོན་ལྟར་དགོས་ཚུལ་མཁན་ཆེན་ཆོས་བཀྲ་ཤིས་ནས་གསུངས་པ་འདི་ཐམས་ཅད་ཆོས་གྲྭ་ཆེན་པོའི་མཁན་ཆེན་རིམ་བྱོན་ལ་བཀུར་བཟོས་སུ་ཕུལ་སྤྱི་པ་སྦུ་ཏིར་གང་། ལག་བདེ་བ་ནང་མར་ཐུག་རྐྱེན་ཕྱེད་གསུམ་རེ་དེ་ཐོག་ནས་ཆོས་ཁྲིམས་པར་ཏིབ་ཆུང་རེ། ལག་བདེ་བ་ཕྱི་མར་གང་། དེ་ནས་རིག་ཆུང་གྲལ་ནས་བཟུང་དགེ་འདུན་རྣམས་ཀྱི་མཆོད་ལྷག་ནས་བཙུན་མ་དང་དྲུག་མཐིལ་སྔགས་བོན་རྣམས་ལ་སྙོམས་ནས་གཏོང་། མ་ཆད་ཚེ་བསྐྱར་ལེན་གྱིས་གཏོང་ཞིང་། ལྷག་བྱུང་ཚེ་རུང་ཁང་ལ་འཁུར་ནས་ཁྲོའམ་ཟངས་གང་འོས་སུ་ཇ་དཔོན་གྱི་ངག་བཀོད་ལྟར་ལུགས་གཉིས་པ་དང་གསུམ་པ་ཡང་མཆོད་ཉན་ཁྱད་ངེས་གཏོང་། བྱང་ལ་སྒྲུབ་མཆོད་སོགས་འཚོགས་འདུ་གང་ཡོད་དང་། གཞི་ཐོག་སྐོར་དག་གང་ཡོད་ལ་ལག་བདེ་བ་རྣམས་ལ་ཇ་དཔོན་ནས་ཉིན་ལྟར་རྡེལ་རྒྱག་གི་གཏོང་། དེ་ནས་སྐྱོགས་ཚུགས་ནས་ཐོག་མར་མཁན་ཆེན་ཟུར་བཞུགས་པ་དྲུང་ཆེན་བཅས་སྡོམ་མང་ཇ་རེ་ནས་སྐྱོགས་ལྔ་རེ། དཔེ་མཚམས་པར་དང་པོ་ལ་རྣམས་ནས་དོ་དང་། གཉིས་པ་རྣམས་ནས་གང་། དེ་ནས་ཚོགས་བཅས་སོགས་གྲྭ་རིགས་རྣམས་དང་། སྟོད་སྨད་བར་གསུམ་གྱི་བླ་གྲྭ། བལ་དཔོན་མ། རིན་སྒང་མཚམས་པ་གཡོག་བཅས། ཚོན་སྣུར། སྐུད་འདོན། མལ་བརྡུང་སོགས་རིན་སྒང་ནས་གཞུང་ལས་ལ་ཕྱིར་སྡོད་ཚང་མ། སྤྱི་པའི་ལྕགས་བཟོ་གཅིག མཛོ་རྫི་གཉིས། སྦང་འདོན་མི་ལྔ་རྣམས་དང་། ལྷ་བྲིས་པ། གོས་བཟོ་བ། ཤིང་བཟོ་བ་རྣམས་སྔ་ཐོག་ནས་ལེན་སྲོལ་ཡོད་འདྲ་བས་དེ་རྣམས་དང་། བཟོ་བའི་རིགས། སྟོད་སྨད་བར་གསུམ་གྱི་ཚོང་ཁག གད་ཁང་གཉེར། སེང་གེ་སྒོའི་མ་ཎི་བསྐོར་མི། སྤྱི་པའི་ཚེར་མ་བསྲུངས་སྐབས་མི་གཅིག་བཅས་དེ་ཐམས་ཅད་ལ་མང་ཇ་རེ་ནས་སྐྱོགས་རེ། སྤྱི་པ་སྦུ་ཏིར་ནས་བཏུང་མི་སྤྱི་ཆེན། ལས་ཐོག་པ། དུང་མཁན། སྤྱི་པའི་མི་དཔོན་བཞི། དྲུག་ཅུ་ཆོས་ཁྲིམས་པ་གཉིས་དང་མཛོད་གཡོག སྤྱི་པའི་ཤིང་བཟོ། འབོས་སྲག་བསྲུང་མི། སྦྱིན་བདག་གང་ཡོད་རྣམས་ལ་དྲངས་ནས་མ་འདེང་ཚེ་བསྐྱར་ནས་ལེན། ཇ་ལྷག་བྱུང་ན་སྤྱི་ཁང་ནུབ་ཏུ་ཁྱེར། ཇ་དཔོན། ཚྭ་གཟིགས་པ། སྦུད་འབུད་པ་གཉིས་བཅས་ལ་མང་ཇ་གང་ཡོད་ཀྱི་དང་པོའི་ཇ་སྐལ་ཆུ་རྩིས་པས་སྤྲོད་ཅིང་། གཉིས་པ་སོགས་སྐྱོགས་ནས་ལེན། ལྷ་ཁང་སྐུ་གཉེར་གཞོན་པ་ལྷ་ཁང་དང་བདེ་གླིང་སྒོ་སྲུང་ལྷ་ཁང་རྩེ་ཁང་གཉེར་གཉིས་རྣམས་ནས་ཚུལ་ལྡན་བྱུང་ཕྱིན་ཇ་རེ་ནས་སྐྱོགས་དོ་རེ། དམིགས་བསལ་གྱི་བཀོད་པ་དགོས་པ་བྱུང་ཚེ་གདན་ས་གཞུང་དང་། ལྷ་ཁང་མཁན་ཆེན། བདེ་གླིང་དབུ་བྱེད་རྣམས་ཀྱིས་བཀོད་པ་བྱུང་བསྟུན་གཅོད། སྤྱི་ཁང་ཤར་དུ་ཞོགས་ཇ་ཟོ་ཁྲ་རེ། ནུབ་ཏུ་མང་ཇ་མང་ཉུང་ལ་མ་ལྟོས་པ་ཉིན་ལྟར་སྐྱོགས་ལྔ་རེ་ཚོགས་ཤིང་འབུལ་མིའི་མགྲོན་ཇའི་ཐེབས་སུ་སྤྲོད། མང་ཇ་མང་སྐབས་སྐྱོགས་པ་རྗེས་མ་རྣམས་ལ་ཟངས་ནས་རྒྱག ཡང་མང་ཇ་གཉིས་ལས་མེད་ཚེ་གཉིས་པ་གསུམ་པ་འདང་ཚོད་ཁྲོ་རང་དུ་བཞག་ནས། བརྡ་བྱུང་རིམ་བཞིན་ཁྲོ་རང་ནས་གཏོང་། མང་ཇ་གསུམ་བཞི་སོགས་ཡོད་ཚེ་དེ་ཤུལ་དུ་རྗེས་མ་རྣམས་སྦྱོར་དགོས་པས་ཇ་ཁྲ་སོགས་ཚོགས་ལ་འགྲོ་དགོས་ཀྱི་སྣོད་རྣམས་སླེབས་འཕྲལ་གཉིས་པ་སྣོད་རྣམས་སུ་ལྷུགས་ཤིང་། བརྡ་བྱུང་བསྟུན་གཏོང་། ཇ་ལྷག་གང་བྱུང་ཟངས་ཆེན་དུ་བླུགས། ཕྱིའི་འཚོགས་འདུའི་ཇ་ལྷག་རྣམས་ཇ་དཔོན་ལ་རྩིས་སྤྲོད་ཅིང་དེ་ནས་འོས་འཚམས་སྟེར། ལག་བདེ་བ་གཉིས་པ་དང་གསུམ་པ་ནས་འཐུང་ཚེ་སྔ་སྲོལ་བཞིན། སེར་འདུ་ཆེན་མོའི་སྐབས་འཇམ་མང་ཇ་ཆོས་གྲྭ་ལྷོ་བྱང་གཉིས་ཀྱི་མཚོན་སེར་འདུ་བ་གང་ཡོད་ལ་གོ་རིམ་མ་ལོག་ཅིང་མཆོད་ཉན་ཁྱད་ངེས་ལྷག་ཆད་མེད་པར་གཏོང་བའི་དོ་དམ་ལས་ཐོག་པ་ཇ་རྒྱབ་པ་ཆོས་ཁྲིམས་གཞོན་པ་ཇ་དཔོན་རྣམས་འདོད་པ་ཆིག་སྒྲིལ་གྱིས་བྱེད། འཇམ་བྱུང་སྐབས་གཞན་ཚང་མ་མང་ཇ་འགྲོ་ཁུངས་བཞིན་ལ། མཁན་ཆེན་ཚོགས་ཕེབས་མེད་སྐབས་འབྲས་སུམ་ཆ་རེ་དང་ཤ་ལག་ཕྱེད་རེ། འབུམ་ཐེར་དུས་མཐར་རྣམས་ལ་ཤ་ལག་རེ་བླ་བྲང་དུ་འབུལ། ཚོགས་པ་རྣམས་ལ་གོང་མཆོད་ཕོངས་མེད་དུ་ཞུ། སྤྱི་ཁང་ཤར་དུ་ཟོ་ཁྲ་གང་། ནུབ་ཏུ་ཕྲུ་ཤར་གང་། སྤྱི་པ་སྦུ་ཏིར་འཐུང་མི་རྣམས་ལ་ཐུག་རྐྱེན་གང་། ཆོས་ཁྲིམས་པར་ཟངས་ཀྲོང་གང་དང་། ལག་བདེ་བ་མི་ལྔ་ཙམ་རེ་ལ་ཟངས་ཀྲོང་དུ་དགོས་གཏོང་། ཆོ་འཕྲུལ་དང་ཐ་སྐར་གྱི་སྨོན་ལམ་གཉིས་ལ་བྱང་ལ་ཚྭ་གཟིགས་སྦུག་ཆུང་རེ་སྤྱི་པ་སྦུ་ཏིབ། ལྷ་ཁང་རྒྱལ་སྒོ་ཡན་ལ་ཐོབ་ཐང་གང་ཡོད་གཏོང་། གཞན་གོང་འོག་ཀུན་ཏུ་རང་རང་གི་ལས་ཁུར་སོ་སོ་ལ་སྔོན་གྱི་བླ་མ་གོང་མ་རྣམས་ནས་བབས་ཐོབ་གསོལ་རས་སུ་གཏང་བའི་བཀའ་གཏན་དམིགས་བསལ་རེ་སྟོན་རྒྱུ་ཡོད་ན་མ་གཏོགས་གཞན་བཏུང་ལེན་གཉིས་ཆར་ཡོང་མ་འདྲ་བས། སླན་ཆད་འདིར་མང་ཇ་འཐུང་མི་གང་ཡོད་ལ་སྐལ་བ་མེད་ཅིང་། མང་ཐོབ་དེར་མ་འཐུས་པ་རྣམས་ཀྱིས་སྐལ་ལེན་བྱས་ནས་འཐུས་འདྲ་བས་གོང་འཁོད་འདི་བཞིན་དང་། གཙོ་བོར་ནི་འཇམ་མང་ཇ་གཉིས་ཆར་དགེ་འདུན་རང་གི་ཞལ་དུ་འགྲོ་ངེས་ཅིས་ཀྱང་གལ་ཆེ་ཞིང་། སྦྱིན་བདག་རྣམས་ཀྱིས་མང་ཇའི་འདེགས་ཇ་རྣམས་ལས། ཐོག་པ་དང་སྤྱི་ཆེན་ཆོས་ཁྲིམས་པ་གསུམ་ནས་བླངས་པའི་བགོད་འགྲེམས་སྔ་ཐོག་བཞིན་བྱེད། གལ་ཏེ་འདི་ལའང་མ་གནས་པའི་རིགས་ཤར་ཚེ། བཙུན་མ། དྲུག་མཐིལ། སྔགས་བོན་རྣམས་མ་གཏོགས་གཞན་དགེ་འདུན་ཁ་ཚང་ཞིག་གཅོད་རྒྱུ་ཡིན་པས་སོ་སོ་ནས་གོ་གོན་དང་། རུང་ཁང་གི་ཉེར་སྤྱད་ཚང་མར་བཅག་དག་གཙང་སྦྲ་གང་ཆེ། ཐབ་སྟེང་ལའང་ཇ་དཔོན་ཚྭ་གཟིགས་པ་མ་གཏོགས་བྱུང་ཚད་མི་འགྲོ། དམིགས་བསལ་དགོས་ན་ཇ་དཔོན་ནས་བཀོད་པ་བྱེད། རུང་ཁང་དུའང་སྔ་ཐོག་གི་ཡོང་ཁུངས་གང་ཡོད་ལས་མི་བྱུང་ཚད་མི་འཇུག སེར་འདུ་རྣམས་མ་གཏོགས་ཚོགས་ཤིང་ཚང་མ་ལས་ཐོག་པས་མདའ་མ་གཏུགས་པར་སྒྲུབ་པ་སོགས་མདོར་ན་འདིར་དགོས་དགེ་འདུན་གྱི་ཞབས་ཏོག་ཚང་མ་བསྟན་དོན་ལ་རྒྱར་ཕན་པ་ཞིག་མ་བྱུང་ཚེ་ཁྲིམས་འགལ་མགོ་མཇུག་མེད་པའི་རིགས་ལ་རྗེས་གནོན་ཚ་འདེད་བཏང་ངོས་ཡིན་པས། འདི་ཐམས་ཅད་ཀྱི་སྤྱི་ཁྱབ་ཏུ་སྤྱི་ཆེན་དང་། དམིགས་བསལ་ལས་ཐོགས་པ་ཡོད་པས་དེའི་ཁ་འོག་ཏུ་ཇ་དཔོན། ཚྭ་གཟིགས། ལག་བདེ་བ་མང་ཇ་ལེན་མི་རྣམས་ཀྱིས་མཚོན་འདིར་གཏོགས་ཚང་མས་འདུ་ཞིང་ཉན་འཇོག་ཁུར་ཆེ་གལ་ཆེ་ཞིང་། སྤྱི་ལས་ནས་ཀྱང་ཕྱོགས་ཆ་ཉེ་རིང་སྤངས་པའི་ཆོས་སྡེའི་ཞབས་ཏོག་དཀོན་མཆོག་དཔང་བཞུགས་ངོས་གཅུར་དགོས་ཚང་མ་སྒྲིག་མེད་བག་ཡངས་སུ་མི་འགྲོ་བའི་དོ་དམ་གང་ཆེ་དང་། གཞུང་དང་ངེད་རང་སོགས་མི་ངོ་རྣམས་དང་། མཁན་ཆེན། ཕྱག་གཉེར། སྤྱི་གཞུང་། ངེད་རང་གི་རྩ་བའི་བླ་མ། ཕྱོགས་ཀྱི་སྦྱིན་བདག་སྐུ་དྲག་བཅས་ཀྱི་མང་ཇ་རྣམས་ལས་ཐོག་པ་རང་གིས་ལེན། གཞན་ཚང་མ་སྦྱིན་བདག་སོ་སོ་རང་གིས་སྐྱེལ་བ་མ་གཏོགས་ལས་ཐོག་པས་ཐམས་ཅད་ལེན་པར་ཕྱིན་ཚེ་ཆོས་སྡེའི་ལས་ཚན་གྱི་གོ་སར་གནོད་པས་མི་ལེན། གོ་རིམ་སྐུལ་ཚུལ་ཟླ་རེ་བཞིན་ཚེས་གསུམ། བདུན། བརྒྱད། བཅུ། བཅོ་ལྔ། གནམ་གང་རྣམས་ཀྱི་རྣམ་རྒྱལ་དང་། རི་བྱ་སྡེར་མ་སོགས་ལོ་རིམ་གྱི་རྣམ་རྒྱལ་རྣམས་ལ་གྲྭ་བཅུ་གཅིག་རེ། ཆོས་སྒྲོགས་པ་ཉིན་ལྟར་བཞི་རེ་དང་། ཚེས་བཞི། བཅུ་གཅིག བཅོ་ལྔ་རྣམས་ལ་གྲྭ་ཉེར་ལྔ་རེ། ཚེས་བརྒྱད་གཏོར་མ་ཉིན་གང་མར་གྲྭ་བརྒྱད་དང་། མང་ཇ་གྲོལ་ནས་བཅུ་གཅིག ཚེས་དྲུག་དང་བཅུ་གསུམ་གྱི་ཀུན་རིག་རེ་མོས་དང་། བཅོ་ལྔ་ཆོ་ག་རྣམས་ལ་གྲྭ་ཉེར་གཅིག་རེ་བཅས་དུས་རྣམས་བསྐུལ་འཕྲོས་ནས་ངེད་རང་ཞལ་ངོ་རྣམས་ཀྱི་རིམ་གྲོ་འཕར་མ་རྣམས་ཆོས་སྐབས་ཆོས་གྲྭ་གྲོལ་བསྟུན་གཏོང་རྒྱུར་གོ་རིམ་དུ་བསྐུལ་བ་མ་གཏོགས་དམིགས་བསལ་གྱིས་མི་བསྐུལ། གཞན་སྒེར་པ་རྣམས་མང་ཇ་གྲོལ་བསྟུན་རང་རང་གི་མཆོད་གནས་འཚོལ་བ་མ་གཏོགས་གཞུང་ལས་དང་བསྲེས་པའི་མཉམ་འདུར་མི་བྱེད། ལོ་དུས་ཀྱི་མང་ཇ་ཞུ་དགོས་ཚང་མ་ལག་དེབ་ཟུར་གསལ་བཞིན་དང་། འགྱེད་བགྲང་དགོས་རྣམས་ཀྱང་སྔ་ཐོག་ཐོབ་ཐང་གང་ཡོད་ལ་ཆད་ལྷག་མེད་པར་བྱེད། དབྱར་དགུན་གྱི་གཞིས་ལེན། གཅིག་སྐྱུར། རིག་ཆ་སོགས་ཀྱི་མཆོད་དཔོན་དང་། སྦ་དབྱུག་ཁྱེར་ནས་དོ་དམ་བྱེད་དགོས་ཀྱི་རིགས། གུང་གསེང་བསྡུ་བརྡའི་འཁར་རྔ་བརྡུང་བ་སོགས་མདོར་ན་ལས་ཐོག་པའི་བྱེད་དགོས་ཚང་མར་ཁྲལ་འཇལ་སྟོང་མིན་ཙམ་དུ་མ་སོང་བར་ལས་ཚན་དོན་ལྡན་ཡོང་བའི་སེམས་ཁུར་བསྐྱེད་པ་དང་། གཞན་གྱིས་མི་རྩི་བའི་རིགས་ཤར་ཚེ་ཡི་གེ་འདི་མིག་ལྟར་ཁྲ་བཟུང་བགྱིས་ངོས་སྤང་བླང་གོ་འཛོལ་མེད་པ་གལ་ཆེ་ཞེས་པ་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས་བྲིས།། །།